皇太子生辰詩
作者：張鎡
朝代：宋

paragraphs: 慶協丁年應，祥開甲觀雄。
九霞光絢爛，重日彩曈矓。
根本千齡固，元良萬口同。
文孫覿堯法，聖子奉虞聰。
視膳長遵度，怡顔但飭躬。
形容歌玉粹，瞻仰見淵沖。
象輅陳儀肅，鸞旌定制崇。
承祧雖位震，寶儉只扉銅。
典學勤無斁，談經異必攻。
性天元啟闢，講席更磨礱。
以貴釐京兆，維禋禮昊穹。
理繁情畢見，陪祝敬彌隆。
善政邦人洽，純誠帝賚通。
澄源基廣大，主鬯福延洪。
綺甪從遊盛，應劉藻思工。
德尊謀不用，唱古和無功。
八法誰云易，前朝論亦公。
規模傳聖上，意韻出胸中。
草軸方翔鳳，真題復起鴻。
聯翩來殿戟，焜燿到門蓬。
雨足湖山秀，秋成黍稷豐。
菊香金錯豔，橙嫩玉垂叢。
五學懽聲合，三宮喜氣充。
駢蕃恩莫紀，洋溢譽無窮。
得數多椿柏，齊年指華嵩。
前星高拱北，少海正儲東。
拜手羣僚集，裁詩瑞錦蒙。
何嘗慚魯頌，自是邁豳風。
拊迹希隨驥，馳心屬夢熊。
三熏申善禱，小伎媿鳴蟲。